'Township'-bokkie nou baas van die plaas | News24
LAST UPDATED: 2019-12-05, 17:00
'Township'-bokkie nou baas van die plaas
Wanneer die drie-maande-oue Impe lustig aan sy mensma, Anka van Rooyen (19), se vingers suig, is die "moederliefde" onmiskenbaar. Foto: MONIQUE BASSON
WAS dit nie vir die blonde plaasmeisie nie, was dié wees "township"-bokkie waarskynlik rerig bokveld toe.
Anka van Rooyen (19), plaasbestuurder by Pabala Wildsplaas tussen Loerie en Hankey, sou nooit kon raai dat haar eersteling 'n duiker sal wees nie.
Wanneer die drie maande-oue Impe lustig aan sy mensma se vingers suig, terwyl sy ewe groot-mevrou op die bed lê, is die "moederliefde" onmiskenbaar.
Volgens Van Rooyen, het hulle Impe twee maande terug van 'n onbekende man in Port Elizabeth 'gered'. "Hy wou haar vir R50 in een van die informele nedersettings verkoop," sê Van Rooyen.
Van Rooyen, wat drie jaar by 'n nasionale roofdiere park gewerk het en 'n wildsbe- stuurkursus voltooi het, het Impe dadelik onder haar vlerk geneem. Voor sy groot genoeg was om melk uit 'n handskoen te drink, het Van Rooyen haar met die mond gevoer.
Sy is 'n 'ou hand' wanneer dit by die rehabi-litasie van diere kom: van meerkatte tot leeu-welpies en krimpvarkies tot muishonde.
Impe mag dalk klein wees, maar sy laat jou gou verstaan dat sy die eintlike baas van die plaas is - al wil almal dit nie erken nie.
En soos dit die 'baas' betaam, slaap sy knus op die bed - watwou van die kussing wat langs die bed lê; dit is beslis nie háár styl nie. As daar nog 'n gaatjie op die bed oor is, mag haar mensma maar daar opkrul.
Van Rooyen vertel sy moes vir die eerste paar weke met baie min slaap oor die weg kom. "Impe kon net nie my hare en ore uitlos nie."
Wanneer sy nie die warm winterson op die bed opsoek nie, loop sy ewe kordaat deur die huis of gaan speel met haar maats, Bokkie en Snoepie, wat hulle eie kamp langs die huis het.
Hoe Impe van haar warm bed sal afskeid neem wanneer sy 'n tuiste in 'n groter kamp kry, sal 'n storie vir 'n ander dag wees.
Gaan kuier vir Impe
Inwoners en besoekers aan die Gamtoosvallei kan ook by Pabala Wildsplaas met Impe gaan poot-skud.
Impe deel die plaas van nagenoeg 280 hektaar met blouwildebeeste, wit en bruin blesbokke, saalrug blesbokke, rooibokke, koedoes, blesbokke, duikers en njalas.
Die ongerepte natuurprag sorg vir ure se kykgenot.
Van Rooyen, wat bestuur sedert sy 11 is, sal wildliefhebbers op 'n onvergeetlike rit neem.
Besoekers kan kies tussen vyf spoggerige tente - perfek vir diegene wat aan glamping glo, of 'n kothuis. Daar is ook 10 staanplekke vir tente.
Vier staproetes van tussen 500m en 2km, kry die litte los, of laat jou daardie oordadige middagete afstap. Die roetes neem stappers deur bosse, verby yslike bome en tot hoog op koppies wat oor die plaas waghou.